Document ID: /roh_data/filtered/fineweb-2-filterrobots_roh.jsonl.gz/25329

Quest onn ha La Posta gì a disposiziun damain dis da distribuir ils pachets. Uschia ha La Posta stuì distribuir mintga gi in zic dapli pachets ch'auters onns. Ils collavuraturs dals centers da sortir e da distribuziun hajan stuì prestar servetschs spezials. Tut ils collavuraturs sajan stads present e las maschinas sajan stadas en funcziun bunamain di e notg.
Nov record ils 19 da december
Mintga di vegnian circa in mez milliun pachets elavurads en ils centers da zavrar pachets a Frauenfeld TG, Härkingen SO e Daillens VD. Ils 19 da december haja la posta elavurà 1,3 milliuns pachets e cuntanschì in nov record. Per dumagnar quai ha La Posta duvrà dapli indrizs da sortir ed augmentà la capacitad per 25% ils ultims onns.
Per l'avegnir planisescha La Posta trais centers da distribuziun supplementars. In da quels duai vegnir en il Grischun, numnadamain a Vaz sut. In segund a Cadenazzo en il Tessin ed in terz a Vétroz en il Vallais.
Dis da record cun 18 milliuns brevs
Plinavant han ils pots e las pottas purtà ora fin 18 milliuns brevs, reclamas e gasettas per di. La sonda ils 23 da december han els ultra da quai era purtà pachets da Nadal.
Cun Nadal n'è la gronda truscha da posta anc betg a fin, quai grazia al commerzi d'online. Ultra da quai cuzza l'acziun «2xNadal» anc fin ils 6 da schaner. La Posta s'engascha dapi 21 onns per quella acziun e distribuescha tals pachets gratuit.
RR novitads 11:00